રોપ-વે સેવાથી ગિરનાર ક્ષેત્રના વિકાસ સાથે શિખર પરના અંબાજી મંદિર, દત્તાત્રેય મંદિર સાથે જિનાલયોમાં પણ દર્શનાર્થીઓની સંખ્યા વધવાની શક્યતાથી જૈન આગેવાનો પછીથી આ પ્રોજેક્ટ માટે સંમત થયા હતા. રોપ-વેનું ખરું કામ હજુ શરૃ થયું જ નથી. કામ શરૃ થયા પછી પણ રોપ-વે શરૃ થતાં બે-ત્રણ વર્ષ જેટલો સમય લાગશે એટલો આ પ્રોજેક્ટ ખરેખર પૂરો થશે ત્યારે કુલ ખર્ચનો આંકડો કેટલે પહોંચશે તે કહેવું મુશ્કેલ છે. વળી આ પ્રોજેક્ટ માટે પાંચ ઓક્ટોબર, ર૦૧પના રોજ નેશનલ વાઈલ્ડ લાઈફ બોર્ડની મંજૂરીનો પત્ર છેક ડિસેમ્બરમાં જૂનાગઢ વનવિભાગને મળ્યો એટલે હાલના ડિજિટલ યુગમાં પણ સરકારી તંત્ર આ યોજનામાં કેવી રીતે આગળ વધી રહ્યું છે તેનો અંદાજ લગાવવો મુશ્કેલ છે! જોકે આ મંજૂરીથી હવે રોપ-વેનું કામ ઝડપથી શરૃ થાય તેવી શક્યતા પ્રબળ બની છે.